PARTNERSKABSAFTALE OM BÆREDYGTIGT FISKERI MELLEM DEN EUROPÆISKE UNION PÅ DEN ENE SIDE OG NAALAKKERSUISUT OG DANMARKS REGERING PÅ DEN ANDEN SIDE

DEN EUROPÆISKE UNION,

i det følgende benævnt »Unionen«,

og

NAALAKKERSUISUT og DANMARKS REGERING,

i det følgende benævnt »Grønland«,

i det følgende under ét benævnt »parterne«,

SOM HENVISER TIL protokollen om den særlige ordning for Grønland, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde,

SOM ANERKENDER, at Unionen og Grønland ønsker at styrke deres indbyrdes forbindelser og etablere et partnerskab og samarbejde, som vil støtte, supplere og udvide de hidtidige forbindelser og det hidtidige samarbejde mellem dem,

SOM ERINDRER OM, at Rådet i februar 2003 anerkendte behovet for at udvide og styrke de fremtidige forbindelser mellem Den Europæiske Union og Grønland under hensyntagen til fiskeriets betydning og behovet for strukturelle og sektororienterede reformer i Grønland baseret på et bredtfavnende partnerskab om bæredygtig udvikling,

SOM ERINDRER OM Rådets afgørelse 2013/755/EU af 25. november 2013 om de oversøiske landes og territoriers associering med Den Europæiske Union (»associeringsafgørelsen«) (1),

SOM ERINDRER OM Rådets afgørelse 2014/137/EU af 14. marts 2014 om forbindelserne mellem Den Europæiske Union på den ene side og Grønland og Kongeriget Danmark på den anden side (2),

SOM TAGER HENSYN TIL den fælles erklæring af 19. marts 2015 fra Den Europæiske Union på den ene side og Grønlands Landsstyre og den danske regering på den anden side om forbindelserne mellem Unionen og Grønland,

SOM UNDERSTREGER betydningen af et internationalt samarbejde i Arktis med henblik på at bevare Arktis som en sikker, bæredygtig og velstående region på grundlag af Ilulissat-erklæringen fra 2008, som blev bekræftet i 2018,

SOM GLÆDER SIG OVER undertegnelsen den 3. oktober 2018 i Ilulissat, Grønland, af aftalen om forebyggelse af ureguleret fiskeri på åbent hav i det centrale Nordlige Ishav,

SOM TAGER HENSYN til de overordnede forbindelser mellem Unionen og Grønland og deres fælles ønske om at videreføre disse forbindelser,

SOM NOTERER SIG, at loven om Grønlands Selvstyre, der trådte i kraft den 21. juni 2009, erstattede Hjemmestyreloven, hvorved Grønlands status i Kongeriget Danmark blev ændret, således at Naalakkersuisut har beføjelser til at påtage sig det lovgivende og udøvende ansvar på nye områder,

SOM NOTERER SIG, at Grønland i henhold til selvstyreordningen udøver sin jurisdiktion i den grønlandske eksklusive økonomiske zone,

SOM HENVISER TIL De Forenede Nationers havretskonvention af 10. december 1982 (UNCLOS) og aftalen om gennemførelsen af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande fra 1995,

SOM ER BEVIDSTE OM betydningen af principperne i den adfærdskodeks for ansvarligt fiskeri, der blev vedtaget på Fødevare- og Landbrugsorganisationens (FAO's) konference i 1995, og om FAO's aftale om havnestatsforanstaltninger, der skal forebygge, afværge og standse ulovligt, urapporteret og ureguleret fiskeri (IUU-fiskeri), og SOM ER FAST BESLUTTET PÅ at træffe de nødvendige foranstaltninger til at gennemføre dem,

SOM ER FAST BESLUTTET PÅ i fælles interesse at samarbejde om at sikre et fortsat bæredygtigt fiskeri med henblik på en langsigtet bevarelse og bæredygtig udnyttelse af de levende marine ressourcer,

SOM ER OVERBEVIST OM, at et sådant samarbejde skal udmøntes i initiativer og foranstaltninger, der, hvad enten de gennemføres i fællesskab eller unilateralt, supplerer hinanden, er forenelige med den fastlagte politik og skaber synergi,

SOM HAR TIL HENSIGT med henblik herpå at videreføre en dialog, som tager sigte på at forbedre sektorpolitikken for fiskeriet i Grønland, og finde egnede metoder til at sikre, at denne politik gennemføres effektivt, og

SOM ØNSKER, at der fastsættes nærmere bestemmelser og vilkår for EU-fartøjernes fiskeri i den grønlandske eksklusive økonomiske zone og for Unionens støtte til fortsat at sikre et bæredygtigt fiskeri i disse farvande —

ER BLEVET ENIGE OM FØLGENDE:

Artikel 1 Anvendelsesområde Ved denne aftale fastlægges principperne, reglerne og procedurerne for: — det økonomiske, finansielle, tekniske og videnskabelige samarbejde i fiskerisektoren med henblik på at fremme et fortsat bæredygtigt fiskeri i den grønlandske eksklusive økonomiske zone (i det følgende benævnt »den grønlandske EEZ«) for at opnå økonomiske og sociale fordele, herunder udvikling af den grønlandske fiskerisektor, — betingelserne for EU-fartøjers adgang til den grønlandske EEZ, — ordninger for regulering af EU-fartøjers fiskeri i den grønlandske EEZ for at sikre, at de gældende regler og betingelser overholdes, at foranstaltningerne til bevarelse og forvaltning af fiskebestande er effektive, og at ulovligt, urapporteret og ureguleret fiskeri (IUU-fiskeri) forebygges, — partnerskaber mellem virksomheder med henblik på i fælles interesse at udvikle økonomiske aktiviteter inden for fiskeriet og dertil knyttede aktiviteter.

Artikel 2 Definitioner I denne aftale forstås ved: a) »de grønlandske myndigheder«: Naalakkersuisut b) »EU-myndigheder«: Europa-Kommissionen c) »aftale«: aftalen med tilhørende gennemførelsesprotokol, bilag og tillæg d) »EU-fartøj«: et fiskerfartøj, der fører en EU-medlemsstats flag og er registreret i Unionen e) »fiskerfartøj«: et fartøj, der er udstyret til kommerciel udnyttelse af levende marine ressourcer f) »fiskeritilladelse«: en »licens« som defineret i grønlandsk lovgivning g) »blandet selskab«: et under grønlandsk lovgivning henhørende selskab, der består af én eller flere EU-redere og én eller flere partnere i Grønland, og som har til formål at fiske efter og eventuelt udnytte grønlandske fiskekvoter i den grønlandske EEZ fra fartøjer, der fører grønlandsk flag, idet fangsterne først og fremmest anvendes til at forsyne EU-markedet h) »fællesforetagende«: enhver sammenslutning baseret på en tidsbegrænset kontrakt mellem EU-redere og fysiske eller juridiske personer i Grønland med henblik på i fællesskab at fiske efter og udnytte fiskekvoter, idet deltagerne i fællesforetagendet deler omkostninger, overskud eller tab i forbindelse med den økonomiske aktivitet, de udøver i fællesskab, og idet fangsterne først og fremmest anvendes til at forsyne EU-markedet i) »Den Blandede Komité«: en komité, der består af repræsentanter for Unionen og Grønland, og hvis opgaver er beskrevet i Artikel 12 j) »bæredygtigt fiskeri«: fiskeri i overensstemmelse med de mål og principper, der er nedfældet i adfærdskodeksen for ansvarligt fiskeri, som blev vedtaget på FAO's konference i 1995.

Artikel 3 Principper og mål for denne aftales gennemførelse 1. Parterne forpligter sig til fortsat at sikre et bæredygtigt fiskeri i den grønlandske EEZ i overensstemmelse med bestemmelserne i UNCLOS, der er baseret på princippet om ikkediskrimination af de forskellige flåder, der fisker i den grønlandske EEZ, og i overensstemmelse med princippet om bæredygtig udnyttelse af havets biologiske ressourcer. En bæredygtig udnyttelse er baseret på Grønlands fastsættelse af overskuddet under hensyntagen til den grønlandske fiskerisektors behov, den bedste foreliggende videnskabelige rådgivning og de relevante oplysninger, som parterne udveksler om den samlede fiskeriindsats og de samlede fangster af de relevante bestande, der tages af alle flåder, der fisker i fiskeriområdet. 2. Grønland forpligter sig til at give Unionens flåde privilegeret adgang til de overskydende ressourcer. 3. De grønlandske myndigheder forpligter sig til ikke at indrømme andre udenlandske flåder, der fisker i den grønlandske EEZ, og som har samme karakteristika og fisker efter de samme arter som dem, der er omfattet af denne aftale og den tilhørende protokol (»protokollen«), mere favorable betingelser end dem, der indrømmes i henhold til denne aftale. 4. For at sikre åbenhed er begge parter enige om at offentliggøre enhver aftale og den samlede tilladte fangstmængde (TAC) samt underrette hinanden om fiskerimuligheder, der indrømmes udenlandske flåder, og udnyttelsen heraf. 5. Parterne tager behørigt hensyn til de bevarelses- og forvaltningsforanstaltninger, der er vedtaget af de relevante regionale fiskeriforvaltningsorganisationer (RFFO'er), og til de regionale videnskabelige vurderinger, der er udarbejdet af relevante videnskabelige organer. Med dette for øje samarbejder begge parter navnlig om at sikre bæredygtigheden af fælles vandrende bestande i det nordlige Atlanterhav. 6. Parterne forpligter sig til at gennemføre denne aftale i overensstemmelse med den europæiske konvention til beskyttelse af menneskerettigheder og grundlæggende frihedsrettigheder og De Forenede Nationers deklaration om oprindelige folks rettigheder (UNDRIP). 7. Navnlig skal påmønstringen af grønlandske søfolk på EU-fartøjer ske i henhold til Den Internationale Arbejdsorganisations (ILO's) erklæring om grundlæggende principper og rettigheder på arbejdet, som gælder for relevante ansættelseskontrakter og generelle ansættelsesvilkår i den forbindelse, og i henhold til de relevante ILO-konventioner og Grønlands lovgivning. Det gælder navnlig foreningsfrihed, faktisk anerkendelse af arbejdstageres ret til kollektive forhandlinger og ikkeforskelsbehandling for så vidt angår beskæftigelse og erhverv samt leve- og arbejdsvilkårene om bord på fiskerfartøjerne. 8. Grønland viderefører planlægningen af en sektorpolitik for fiskeriet og forvalter gennemførelsen heraf ved hjælp af årlige og flerårige programmer ud fra de mål, som parterne opstiller i fællesskab. Med dette for øje viderefører parterne den politiske dialog om planlægningen af sektorpolitikken for fiskeriet. Parterne forpligter sig til at underrette hinanden herom, når der planlægges og vedtages yderligere væsentlige foranstaltninger på dette område. 9. Parterne samarbejder efter anmodning fra den ene part også om at udføre såvel fælles som unilaterale evalueringer af de foranstaltninger, programmer og aktioner, der gennemføres efter bestemmelserne i denne aftale. 10. Parterne forpligter sig til at sørge for, at denne aftale gennemføres efter principperne om åbenhed og god økonomisk og social styring.

Artikel 4 Videnskabeligt samarbejde 1. I aftalens anvendelsesperiode overvåger Grønland og Unionen udviklingen i ressourcernes tilstand i den grønlandske EEZ. En fælles videnskabelig ad hoc-komité udfærdiger efter anmodning fra Den Blandede Komité en rapport på grundlag af et mandat, som fastsættes af sidstnævnte komité. 2. Parterne forpligter sig til at rådføre sig med hinanden enten direkte eller inden for de berørte regionale fiskeriforvaltningsorganisationer (RFFO'er) og regionale fiskeriorganisationer (RFO'er) for at sikre forvaltningen og bevarelsen af havets levende biologiske ressourcer og for at samarbejde om relevant videnskabelig forskning.

Artikel 5 Eksklusivitetsklausul og adgang til fiskeri i den grønlandske EEZ 1. Grønland forpligter sig til at give EU-fartøjerne adgang til at fiske i landets EEZ i overensstemmelse med denne aftale. De grønlandske myndigheder tildeler de fartøjer, som udpeges af Unionen, licenser, der udstedes i henhold til protokollen og svarer til de fiskerimuligheder, som tildeles i henhold til protokollen. 2. De fiskerimuligheder, Grønland tildeler Unionen i medfør af denne aftale, kan overtages af fartøjer, som fører norsk, islandsk eller færøsk flag og er registreret i disse lande, i det omfang det er nødvendigt for, at Unionens fiskeriaftaler med disse parter kan fungere tilfredsstillende. Til dette formål forpligter Grønland sig til at give fartøjer, som fører norsk, islandsk eller færøsk flag og er registreret i disse lande, tilladelse til at fiske i landets EEZ. 3. EU-fartøjer må kun fiske i den EEZ, der er omfattet af denne aftale, hvis de har en fiskeritilladelse, der er udstedt i henhold til denne aftale. Alt fiskeri, der ikke er omfattet af denne aftale, er forbudt. De grønlandske myndigheder udsteder udelukkende fiskeritilladelser til EU-fartøjer i henhold til denne aftale.

Artikel 6 Lovvalg 1. Fiskeriet i henhold til denne aftale er undergivet de gældende love og bestemmelser i Grønland. De grønlandske myndigheder giver på forhånd og med passende varsel meddelelse om enhver ændring af disse love og administrative bestemmelser. 2. Uden at det berører EU-fartøjernes ansvar med hensyn til EU-lovgivningen, påtager Grønland sig ansvaret for en effektiv anvendelse af protokollens bestemmelser om fiskeriovervågning, -kontrol og -tilsyn. EU-fartøjerne samarbejder med de kompetente myndigheder med ansvar for nævnte overvågning, kontrol og tilsyn. 3. Unionen forpligter sig til at træffe alle de fornødne foranstaltninger til at sikre, at dens fartøjer overholder bestemmelserne i denne aftale og den grønlandske fiskerilovgivning, der gælder for farvandene i den grønlandske EEZ.

Artikel 7 Fiskeritilladelser 1. EU-fartøjer må kun fiske i den grønlandske EEZ, hvis de har en gyldig fiskeritilladelse udstedt af Grønland i henhold til denne aftale. 2. Proceduren for erhvervelse af en fiskeritilladelse til et fartøj, afgifternes størrelse og den betalingsmåde, som rederne skal benytte, er fastsat i bilaget til protokollen. 3. Parterne sikrer, at de procedurer og betingelser, der er omhandlet i stk. 1 og 2, overholdes ved hjælp af et passende administrativt samarbejde mellem deres kompetente myndigheder.

Artikel 8 Finansiel modydelse 1. Der betales en finansiel modydelse til Grønland i overensstemmelse med de vilkår og betingelser, der er fastsat i protokollen. 2. Denne modydelse består af tre indbyrdes forbundne elementer, nemlig: a) en finansiel modydelse, som Unionen betaler til gengæld for EU-fartøjernes adgang til fiskeriet i de grønlandske farvande b) finansiel støtte, som Unionen yder til sikring af et fortsat ansvarligt fiskeri og en bæredygtig udnyttelse af fiskeressourcerne i den grønlandske EEZ og til udvikling og gennemførelse af Grønlands sektorpolitik for fiskeri c) tilladelsesafgifter for adgang til fiskeriet, som afholdes af de redere, hvis fartøjer fisker i henhold til EU-kvoter. 3. Den del af den finansielle modydelse, der er omhandlet i stk. 2, litra b), er uafhængig af betalingerne for adgang og forvaltes af de grønlandske myndigheder ud fra de mål, som parterne efter fælles overenskomst opstiller i overensstemmelse med protokollen, og som skal nås inden for rammerne af den grønlandske fiskeripolitik, og i overensstemmelse med et årligt og flerårigt program for politikkens gennemførelse. 4. Unionens finansielle modydelse betales årligt i overensstemmelse med protokollen og aftalen. Den Blandede Komité kan i overensstemmelse med denne aftale justere den finansielle modydelse som følge af: a) særlige omstændigheder, bortset fra naturfænomener, der gør det umuligt at fiske i den grønlandske EEZ b) en reduktion af EU-fartøjernes fiskerimuligheder, som foretages efter aftale mellem parterne i Den Blandede Komité, med henblik på en bæredygtig forvaltning af de pågældende bestande, hvis dette i henhold til den bedste foreliggende videnskabelige rådgivning skønnes nødvendigt for at bevare ressourcerne og udnytte dem bæredygtigt c) privilegeret adgang for Unionen på grundlag af denne aftale til yderligere fiskerimuligheder ud over dem, der er fastsat i protokollen til denne aftale; disse fastlægges efter fælles aftale mellem parterne i Den Blandede Komité, hvis det ud fra den bedste foreliggende videnskabelige rådgivning om ressourcernes tilstand skønnes forsvarligt d) en revurdering af betingelserne for Unionens finansielle støtte til gennemførelse af Grønlands fiskeripolitik, hvis de rapporterede resultater af den årlige og flerårige programmering ifølge begge parter berettiger en sådan revurdering e) suspension af denne aftale, jf. Artikel 16.

Artikel 9 Fremme af samarbejde 1. Parterne fremmer et økonomisk, handelsmæssigt, videnskabeligt, kontrol- og håndhævelsesmæssigt, uddannelsesmæssigt og teknisk samarbejde i fiskerisektoren og de dertil knyttede sektorer. De rådfører sig med hinanden for at koordinere de forskellige foranstaltninger, der eventuelt træffes i dette øjemed. 2. Parterne fremmer udvekslingen af oplysninger om fangstmetoder, fiskeredskaber, konserveringsmetoder og industriel forarbejdning af fiskevarer. 3. Parterne tilskynder navnlig til, at der oprettes fællesforetagender og blandede selskaber i gensidig interesse og i overensstemmelse med deres lovgivning.

Artikel 10 Samarbejde om overvågning, kontrol og tilsyn og om bekæmpelse af IUU-fiskeri 1. Parterne forpligter sig til at arbejde sammen om at bekæmpe IUU-fiskeri med henblik på at opnå et ansvarligt og bæredygtigt fiskeri. 2. Parterne kan på grundlag af samråd i Den Blandede Komité aftale at samarbejde og gennemføre risikobaserede fælles inspektionsprogrammer for EU-fartøjer med henblik på at styrke anvendelsen af protokollens bestemmelser om fiskeriovervågning, -kontrol og -tilsyn og de dertil knyttede afhjælpende foranstaltninger.

Artikel 11 Forsøgsfiskeri Parterne fremmer udøvelsen af forsøgsfiskeri i den grønlandske EEZ. Parterne udøver forsøgsfiskeriet sammen efter procedurerne i protokollen.

Artikel 12 Den Blandede Komité 1. Der nedsættes en blandet komité, der skal tjene som forum for parterne med henblik på at overvåge denne aftales anvendelse og sikre, at den gennemføres. 2. Den Blandede Komité har til opgave at: a) overvåge og rapportere om denne aftales gennemførelse, fortolkning og anvendelse og navnlig at fastlægge den årlige og flerårige programmering, jf. Artikel 8, stk. 3, og at evaluere programmeringens gennemførelse b) sikre den nødvendige kontakt i fiskerispørgsmål af fælles interesse c) fungere som et forum for forlig og mindelig bilæggelse af tvister, som fortolkningen eller anvendelsen af denne aftale måtte give anledning til d) revurdere og om nødvendigt forhandle omfanget af eksisterende og nye fiskerimuligheder for de relevante bestande i den grønlandske EEZ på grundlag af den bedste foreliggende videnskabelige rådgivning, forsigtighedstilgangen og den grønlandske fiskerisektors behov og følgelig de fiskerimuligheder, der er til rådighed for Unionen, samt i givet fald den finansielle modydelse, der henvises til i protokollen e) overvåge de ansøgninger om oprettelse af fællesforetagender og blandede selskaber, der er indgivet i henhold til denne aftale, og navnlig vurdere de projekter om oprettelse af fællesforetagender og blandede selskaber, som parterne har forelagt, på grundlag af kriterierne i bilaget til protokollen, og at gennemgå de aktiviteter, der udøves af fartøjer, som tilhører fællesforetagender og blandede selskaber f) fra sag til sag fastlægge de relevante arter, betingelser og andre parametre vedrørende forsøgsfiskeri g) aftale administrative foranstaltninger angående EU-fartøjers adgang til den grønlandske EEZ og ressourcerne heri, herunder foranstaltninger angående licenser, EU-fartøjernes bevægelser og fangstrapportering h) aftale vilkårene for gennemførelsen af Unionens finansielle støtte til sikring af et fortsat ansvarligt fiskeri og en bæredygtig udnyttelse af fiskeressourcerne i den grønlandske EEZ i) vurdere betingelserne for Unionens finansielle støtte til gennemførelsen af Grønlands fiskeripolitik, hvis resultaterne af den årlige og flerårige programmering ifølge begge parter gør en sådan revurdering berettiget, og justere modydelsen i overensstemmelse med Artikel 8, stk. 4 j) udføre eventuelle andre opgaver, som parterne bestemmer efter fælles overenskomst. 3. Den Blandede Komité holder møde mindst én gang om året, skiftevis i Unionen og i Grønland, og formandskabet varetages af den part, der er vært for mødet. Den træder ekstraordinært sammen efter anmodning fra en af parterne. 4. Den Blandede Komité vedtager selv sin forretningsorden. 5. Den Blandede Komité udfører sine opgaver i overensstemmelse med denne aftales mål. 6. Den Blandede Komité nedsætter om nødvendigt en fælles videnskabelig ad hoc-komité på grundlag af et mandat, som Den Blandede Komité fastsætter. 7. Konklusionerne af mødet i Den Blandede Komité føres til protokols og undertegnes af begge parter. 8. Den Blandede Komité kan om nødvendigt træffe beslutninger ved skriftlig procedure.

Artikel 13 Denne aftales geografiske anvendelsesområde Denne aftale finder anvendelse dels for de områder, hvor traktaten om Den Europæiske Unions funktionsmåde finder anvendelse, på de betingelser, der er fastlagt i nævnte traktat, dels for Grønlands område og de farvande, der hører under den grønlandske EEZ.

Artikel 14 Varighed Denne aftale finder anvendelse i seks år fra startdatoen for dens midlertidige anvendelse. Den fornyes stiltiende for yderligere perioder på seks år, medmindre der gives skriftligt varsel om opsigelse mindst seks måneder inden udløbsdatoen.

Artikel 15 Midlertidig anvendelse Denne aftale finder midlertidig anvendelse fra datoen for parternes undertegnelse heraf.

Artikel 16 Suspension 1. Anvendelsen af denne aftale kan suspenderes på initiativ af en af parterne, hvis: a) der opstår situationer bortset fra naturfænomener, som ingen af parterne med rimelighed kan siges at have indflydelse på, og som gør det umuligt at fiske i den grønlandske EEZ b) der sker væsentlige ændringer af de politiske retningslinjer, som førte til indgåelsen af denne aftale, idet en af parterne i så fald kan anmode om en gennemgang af dens bestemmelser med henblik på eventuelt at foretage ændringer heraf c) der inden for fiskerisektoren er opstået en alvorlig uløst tvist mellem parterne eller om fortolkningen eller anvendelsen af denne aftale, eller d) en af parterne konstaterer en tilsidesættelse af de grundlæggende rettigheder, således som de garanteres ved den europæiske konvention til beskyttelse af menneskerettigheder og grundlæggende frihedsrettigheder og De Forenede Nationers deklaration om oprindelige folks rettigheder (UNDRIP). Dette litra finder ikke anvendelse, hvis tilsidesættelsen sker på et ansvars- eller kompetenceområde, hvor Naalakkersuisut som følge af Grønlands status som en selvstyrende del af Kongeriget Danmark ikke har formelt ansvar eller formelle kompetencer. 2. Enhver part, der ønsker at suspendere anvendelsen af denne aftale, skal skriftligt meddele den anden part sit ønske om suspension, og undtagen i særligt hastende tilfælde får suspensionen virkning tre måneder efter modtagelsen af en sådan meddelelse, medmindre parterne udtrykkeligt aftaler en anden frist. Efter modtagelsen af meddelelsen indleder parterne samråd i Den Blandede Komité med henblik på at finde en mindelig løsning på tvisten inden for en frist på tre måneder. 3. Når en sådan løsning er fundet, genoptages anvendelsen af denne aftale, og den finansielle modydelse, der er omhandlet i Artikel 8, nedsættes forholdsmæssigt og pro rata temporis, alt efter hvor længe anvendelsen af denne aftale har været suspenderet, medmindre andet aftales.

Artikel 17 Opsigelse 1. Denne aftalen kan opsiges af en af parterne under følgende omstændigheder: a) hvis der opstår situationer bortset fra naturfænomener, som ingen af parterne med rimelighed kan siges at have indflydelse på, og som gør det umuligt at fiske i den grønlandske EEZ b) nedfiskning af eller nedgang i de berørte bestande, der er konstateret på grundlag af den bedste foreliggende videnskabelige rådgivning c) en markant reduceret udnyttelse af de fiskerimuligheder, som EU-fartøjerne har fået tildelt d) en alvorlig tilsidesættelse af de forpligtelser, som parterne har indgået med hensyn til bekæmpelsen af IUU-fiskeri e) andre forhold, der betyder, at en af parterne har overtrådt denne aftale. 2. Enhver part, der ønsker at opsige denne aftale, skal skriftligt meddele den anden part sit ønske om opsigelse, og opsigelsen får virkning seks måneder efter modtagelsen af meddelelsen, medmindre parterne ved fælles overenskomst beslutter at forlænge fristen. Efter en sådan meddelelse om opsigelse indleder parterne samråd via Den Blandede Komité med henblik på at finde en mindelig løsning på årsagen til, at denne aftale opsiges. 3. Hvis denne aftale opsiges, nedsættes den finansielle modydelse som omhandlet i Artikel 8 for det år, hvor opsigelsen får virkning, forholdsmæssigt og pro rata temporis.

Artikel 18 Protokol og bilag Protokollen og bilaget med tillæggene udgør en integrerende del af denne aftale.

Artikel 19 Ophævelse Fiskeripartnerskabsaftalen af 30. juni 2007 mellem Det Europæiske Fællesskab på den ene side og den danske regering og det grønlandske landsstyre på den anden side (3) ophæves.

Artikel 20 Ikrafttræden Denne aftale træder i kraft, når parterne har meddelt hinanden, at de nødvendige procedurer i så henseende er afsluttet.

Artikel 21 Autentiske tekster Denne aftale er udfærdiget i to eksemplarer på bulgarsk, dansk, engelsk, estisk, finsk, fransk, græsk, italiensk, kroatisk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk og ungarsk, idet hver af disse tekster har samme gyldighed.

Съставено в Брюксел на двадесет и втори април две хиляди двадесет и първа година. Hecho en Bruselas, el veintidós de abril de dos mil veintiuno. V Bruselu dne dvacátého druhého dubna dva tisíce dvacet jedna. Udfærdiget i Bruxelles den toogtyvende april to tusind og enogtyve. Geschehen zu Brüssel am zweiundzwanzigsten April zweitausendeinundzwanzig. Kahe tuhande kahekümne esimese aasta aprillikuu kahekümne teisel päeval Brüsselis. Έγινε στις Βρυξέλλες, στις είκοσι δύο Απριλίου δύο χιλιάδες είκοσι ένα. Done at Brussels on the twenty-second day of April in the year two thousand and twenty one. Fait à Bruxelles, le vingt-deux avril deux mille vingt et un. Sastavljeno u Bruxellesu dvadeset drugog travnja godine dvije tisuće dvadeset prve. Fatto a Bruxelles, addì ventidue aprile duemilaventuno. Briselē, divi tūkstoši divdesmit pirmā gada divdesmit otrajā aprīlī. Priimta du tūkstančiai dvidešimt pirmų metų balandžio dvidešimt antrą dieną Briuselyje. Kelt Brüsszelben, a kétezer-huszonegyedik év április havának huszonkettedik napján. Magħmul fi Brussell, fit-tnejn u għoxrin jum ta’ April fis-sena elfejn u wieħed u għoxrin. Gedaan te Brussel, tweeëntwintig april tweeduizend eenentwintig. Sporządzono w Brukseli dnia dwudziestego drugiego kwietnia roku dwa tysiące dwudziestego pierwszego. Feito em Bruxelas, em vinte e dois de abril de dois mil e vinte e um. Întocmit la Bruxelles la douăzeci și doi aprilie două mii douăzeci și unu. V Bruseli dvadsiateho druhého apríla dvetisícdvadsaťjeden. V Bruslju, dvaindvajsetega aprila dva tisoč enaindvajset. Tehty Brysselissä kahdentenakymmenentenätoisena päivänä huhtikuuta vuonna kaksituhattakaksikymmentäyksi. Som skedde i Bryssel den tjugoandra april år tjugohundratjugoett.

(1) EUT L 344 af 19.12.2013, s. 1.

(2) EUT L 76 af 15.3.2014, s. 1.

(3) EUT L 172 af 30.6.2007, s. 4.